איור משנת 1553
**הרמיוני** (ביוונית: Ἑρμιόνη) היא דמות במיתולוגיה היוונית, בתם של מנלאוס, מלך ספרטה ואשתו, הלנה מטרויה. לפני מלחמת טרויה, סבה של הרמיוני, טינדראוס, הבטיח אותה לבן דודה אורסטס, בנו של אגממנון. היא הייתה בת תשע כשפאריס, בנו של המלך הטרויאני פריאמוס, הגיע לחטוף את אמה, הלנה.

במהלך המלחמה, מנלאוס הבטיח אותה לבנו של אכילס, נאופטולמוס. לאחר סיום המלחמה, הוא שלח את הרמיוני לעיר פטיה (אנ') (ביתם של פלאוס ואכילס), שם שהה ניאופטולמוס. השניים היו נשואים, אך זמן קצר לאחר מכן נסע נאופטולמוס לדלפי במטרה לבצע נקמה באפולו על שגרם למות אביו, רק כדי להיהרג שם. כשמת נאופטולמוס, הרמיוני הייתה חופשית להינשא לאורסטס, ולאחר מכן ילדה לו בן, טיסמנוס.

מקורות
------

משוררים עתיקים חלוקים בשאלה אם מנלאוס היה מעורב בשני הארוסים. אוריפידס מצטט את אמרת אורסטס (אין סימוכין לדברי אוריפידס).

> 
> אֲבָל בִּטְרוֹיָה הוּא הִבְטִיחַ לְמָסְרֵךְ לָאִישׁ הַזֶּה כִּפְרָס אִם אֶת הָעִיר יִכְבֹּשׁ.
> 
> 
> 
> — אנדרומאכה 969, תרגום ע״י אהרון שבתאי
> 

אובידיוס, לעומתו, אומר שמנלאוס אפילו לא ידע על ההבטחה שנתן טינדראוס:

> 
> (Hermione) "Tyndareus gave me to you, he, my ancestor, heavy with experience,  
> and years: the grandfather decided for the grand-child.  
> But Menelaus, my father, made a promise of me, unaware of this act."
> 
> 
> 
> — Heroides 8.31. translation by A. S. Kline (
> לא תורגם לעברית)
> 

לפי ה*אודיסאה*, הרמיוני נישאה לנאופטולמוס עשר שנים לאחר סיום מלחמת טרויה; כאשר טלמאכוס, בנו של אודיסאוס, ביקר את מנלאוס בספרטה, הוא פגש אותו לראשונה.

> 
> מִצְאוּ אוֹתוֹ בֵּין הָמוֹן קְרוֹבָיו עוֹרֵךְ בְּבַיִת מִשְׁתֶּה חֲתֻנָּה לַבְּנוּ וּלְבִתּוֹ יְפַת הַתֹּאַר. אֶת הַבַּת הוּא עָמַד לִשְׁלֹחַ אֶל בֵּן אכילס מַכְרִיעַ הַגְּבָרִים. כִּי עוֹד בטרויה הִבְטִיחַ שֶׁיַשִּׂיאָהּ, וְכָעֵת הָאֵלִים מִמְּשׁוּ אֶת הַנֶּדֶר.
> 
> 
> 
> — אודיסיאה שיר רביעי 3–7, תרגום ע״י אהרון שבתאי
> 

זמן קצר לאחר שהסתגלו לחיי הבית, התעורר סכסוך בין הרמיוני לאנדרומאכה (אלמנתו של הקטור, נסיך טרויה ואחיו הבכור של פאריס), הפילגש שניאופטולמוס השיג כפרס לאחר בזיזת טרויה. הרמיוני האשימה את אנדרומאכה בחוסר יכולתה להיכנס להריון, וטענה שהיא מטילה עליה כישופים כדי לשמור על עקרותה. היא ביקשה מאביה להרוג את אנדרומאכה ואת בנה בזמן שנאופטולמוס היה בדלפי, אך הם ניצלים על ידי התערבותו של פלאוס.

נאופטולמוס לא חזר מדלפי. במקום זאת, בן דודה של הרמיוני אורסטס הגיע לדווח שנאופטולמוס נהרג. הסיבות למותו משתנות. בכמה דיווחים, הוא פתח בקטטה במקדש אפולו ונהרג על ידי כומר, על ידי משרתי המקדש או על ידי האל עצמו. בדיווחים אחרים, אורסטס מצא אותו בדלפי והרג אותו. בכל מקרה, לאחר מותו של ניאופטולמוס, אורסטס לקח את הרמיוני חזרה למיקנה כדי למלא את ההבטחה המקורית שהרמיוני תהיה כלתו.

הרמיוני ואורסטס היו נשואים, ונולד להם יורש, טיסמנוס. נאמר שאורסטס התחתן גם עם אחותו למחצה אריגונה, בתם של קליטמנסטרה ואייגיסתוס, אם כי לא ברור אם זה קרה לאחר מותה של הרמיוני או שנישואיה לאורסטס הסתיימו מסיבה אחרת.

הרמיוני בסופו של דבר הצטרפה להוריה באליסיום. לפי איביקוס, הרמיוני נישאה לדיומדס לאחר האפתיאוזה (הפיכה לאל) שלו וכי הוא חי כעת עם דודיה, קסטור ופולוקס, כאל בן אלמוות. לפי מקורות אחרים, הוא מתגורר באיי המבורכים, ככל הנראה עם הרמיוני עצמה.

באמנות ובספרות
--------------

 סצנה מהטרגדיה אנדרומאכה מאת אוריפידס: אורסטס הורג את ניאופטולמוס על מזבח אפולו בדלפי. הרמיוני המיואשת, אשתו של ניאופטולמוס שהובטחה בעבר לאורסטס, כורעת ברך למרגלות המזבח. פרסקו רומי בפומפיי.
* *Ermione* מאת ג’ואקינו רוסיני
* *אנדרומקה* מאת ז'אן ראסין

קישורים חיצוניים
----------------

ויקישיתוף מדיה וקבצים בנושא **הרמיוני** בוויקישיתוף

הערות שוליים
------------

1. ↑  אוריפידס, **אנדרומכה**, הוצאת שוקן, 2003
2. ↑  "Ovid (43 BC–17) - The Heroides: VIII to XV". *www.poetryintranslation.com*.
3. ↑  הומרוס, **אודיסיאה**, הוצאת שוקן, 2014
4. ↑  Euripides, Andromache (play)|Andromache.
5. ↑  Emilio Suárez de la Torre, "Neoptolemos at Delphi", *Kernos*, 10 | 1997, 153-176.
6. ↑  Pseudo-Apollodorus, Epitome E.6.25
7. ↑  Homer, *Odyssey*, 4.554-565
8. ↑  מילון אבניאון - מה זה אפותיאוזה – פירוש המילה אפותיאוזה ,פרוש, הסבר, משמעות והגדרה, באתר www.milononline.net
9. ↑  J.B. Bury, Pindar: Nemean Odes (Amsterdam: Adolf M. Hakkert, 1965), 199.
10. ↑  Skolion 894.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011253194305171
* GND: 119302446
* LCCN: no2020017726
* VIAF: 27158125053914932106
* WorldCat: viaf-57421656

 |